Bejaarde skiet ‘aanvaller’ op plaas doodArgieffoto ŉ Vermeende aanvaller is Donderdagoggend tydens ŉ aanval op ŉ plaas buite Potchefstroom in Noordwes doodgeskiet. Rudie du Toit, voorsitter van die Potchefstroom landelike veiligheidsforum, het aan Maroela Media gesê drie verdagtes het omstreeks 07:30 op Conrad Beukes se plaas toegeslaan. Volgens Du Toit is Beukes in sy 70’s en woon alleen. Die verdagtes het glo lappe om hul gesigte gedraai om hul identiteit te verbloem. “Twee van die verdagtes het buite gewag en een het deur die kombuisdeur ingekom. Hy het eers die huishulp oorval en sy het geskree. [Beukes] het dit gehoor en sy vuurwapen gegryp,” het Du Toit gesê. Die verdagte, wat ŉ vuurwapen by hom gehad het, is na die kamer, waar ŉ struweling tussen hom en Beukes ontstaan het. Drie skote is afgevuur en die verdagte is doodgeskiet. Die twee verdagtes buite die huis het gevlug. Volgens Du Toit het Beukes net ligte beserings opgedoen. Beukes het hulp ontbied en landelike veiligheidsgroepe en polisiebeamptes was binne tien minute daar. “Ek moet regtig die goeie werk van die Noord-Vrystaatse landelike veiligheidsgroep en die Vredefort-koepel se landelike veiligheidsgroep uitlig. Hulle het ongelooflike samewerking gegee om te help om na die verdagtes te soek,” het Du Toit gesê. “Hulle het gehelp om ŉ vliegtuig te kry om vanuit die lug met die soektog te help en het twee hommeltuie gereël om ook te help. Die polisie het ook baie vinnig reageer.” Die polisie se honde-eenheid en ander ondersteuningsdienste het gehelp om die verdagtes se spoor te volg. Du Toit het gesê niemand is nog in hegtenis geneem nie. Lt.kol. Pelonomi Makau, polisiewoordvoerder, het gesê die polisie het op die verdagte se vuurwapen beslag gelê. ŉ Saak van moord word ondersoek.